Este anchetă la Școala „Damian” din comuna Sadova, județul Dolj, după ce 24 de cadre didactice de la altă instituție de învățământ au depus o plângere, reclamând că circa 27 de copii au fost înscriși fictiv în catalog și în sistemul informatic pentru a fi păstrate posturile de director și secretar.

Reclamația a fost făcută de dascălii Școlii Gimnaziale Sadova în anul școlar 2017-2018, iar potrivit liderului de sindicat din această școală, conducerea Școlii „Damian” ar fi inventat elevi pentru a nu-și pierde personalitatea juridică, dar și pentru a primi mai mulți bani de la stat.

Cristina Gîrd, liderul de sindicat din Școala Gimnazială Sadova, a declarat pentru Mediafax că aproximativ 27 de copii au fost înscriși fictiv atât în cataloagele Școlii „Damian”, cât și în cele ale grădiniței arondate acesteia.

„Ei au descoperit că nu le ajung copiii. Ca să aibă personalitate juridică, trebuie să aibă minim 300 de copii. Le mai trebuiau vreo 30 de copii. Aici intervine inventatul”, a declarat Cristina Gîrd.

Aceasta a mai spus că instituția pe care o reprezintă a pierdut mai multe posturi, în ultimii ani, după ce numărul de copii a scăzut din cauza școlii concurente din localitate. El acuză autoritățile locale că sunt părtașe la aceste nereguli: „Totul s-a făcut cu aprobarea primarului și a Consiliului Local”.

Primar: Este foarte greu pentru un director să se deplaseze în şase locuri

În replică, primarul comunei Sadova, Eugen Safta, spune că a decis să mențină și cea de-a doua școală cu personalitate juridică pentru că la „Damian” rezultatele școlare ar fi mult mai bune și totul s-a făcut legal.

„Din punctul acesta de vedere, al CNP-urilor, au fost făcute verificări de către Inspectoratul Școlar și de către Poliția Bechet și, din câte știu eu, nu au existat astfel de probleme.(…) Locațiile sunt aceleași ca și înainte, dar fiind tăvălugul prea mare pentru un director să se deplaseze în șase locuri să urmărească activitatea și calitatea actului de învățământ și ce se întâmplă din punct de vedere administrativ, e foarte greu. Mai ales când faci naveta. Și atunci, ca să se poată ocupa mai bine și de elevi și de problemele administrative, am zis să fie doi directori. (…) Am solicitat asta datorită faptului că la Școala „Damian” sunt performanțele mult mai mari decât la Școala Sadova. Așa s-a hotărât în Consiliu, așa mi-au cerut și cadrele didactice atunci”, a spus Safta.

Inspectorat şcolar: Comisia din fiecare şcoală este responsabilă pentru încărcarea datelor în sistem

Polițiștii doljeni și procurorii Parchetului de pe lângă Tribunalul Dolj fac cercetări în acest caz, fiind ridicate mai multe documente de la școala unde există acuzații că ar fi „inventat” elevi pentru a-şi păstra personalitatea juridică.

Reprezentanții Inspectoratului Școlar Județean Dolj spun că așteaptă rezultatul anchetei pentru a putea trage o concluzie și afirmă că responsabilitatea încărcării datelor în sistemul informatic aparține comisiei constituite la nivelul fiecărei unități de învățământ.

Redactare G.M.